
******

**GUVERNUL REPUBLICII MOLDOVA**

**HOTĂRÂRE nr. \_\_\_\_**

**din\_\_\_\_\_\_\_\_\_\_\_\_\_\_\_\_\_\_\_\_2024**

**Chișinău**

**pentru aprobarea Regulamentului cu privire la desfăşurarea activităţii de autoservice**

În temeiul art. 3 lit. h) din Codul transporturilor rutiere nr.150/2014 *(Monitorul Oficial al Republicii Moldova, 2014, nr. 247-248, art. 568)*[, cu modificările ulterioare,](https://www.legis.md/cautare/getResults?doc_id=132548&lang=ro) art. 6 lit. h) din Legea nr.136/2017 cu privire la Guvern *(Monitorul Oficial al Republicii Moldova, 2017, nr.252, art. 412)*, cu modificările ulterioare,

Guvernul HOTĂRĂȘTE:

1. Se aprobă Regulamentul cu privire la desfăşurarea activităţii de autoservice (*se anexează*).
2. Atelierele notificate și înregistrate până la aprobarea prezentului Regulament se vor conforma prevederilor Anexei nr. 1 din Regulament, în termen de 12 luni de la data intrării în vigoare a Regulamentui.
3. Controlul asupra executării prezentei hotărâri se pune în sarcina Ministerului Infrastructurii și Dezvoltării Regionale.
4. Prezenta hotărâre intră în vigoare la 01 ianuarie 2025.

**Prim-ministru Dorin RECEAN**

Contrasemnează:

Ministrul infrastructurii

și dezvoltării regionale Andrei SPÎNU

Aprobat

### prin Hotărârea Guvernului nr.\_\_\_/2024

### REGULAMENTUL

### cu privire la desfăşurarea activităţii de autoservice

* 1. **Dispoziţii generale**

1. Prezentul Regulament stabileşte condițiile de dotare tehnică minimă și modul de organizare al activității atelierelor specializate *(în continuare - atelier)* care desfăşoară activităţi de întreținere, reparații, reglare, reutilare a vehiculelor rutiere, precum și de dezmembrare a acestora , în vederea asigurării protecţiei consumatorilor şi respectării prevederilor legale referitoare la siguranţa circulaţiei şi protecţia mediului înconjurător.
2. Pornind de la prevederile art. 94 din Codul transporturilor rutiere nr.150/2014 *(în continuare - CTR)*, în sensul prezentului Regulament, activităţile specifice de autoservice sunt:
   1. repararea, întreținerea și/sau reglarea ansamblurilor mecanice:
      1. motorul și instalațiile anexe ce cuprind: MAS/MAC, alimentare prin carburaţie /injecţie, motoare electrice, instalația de pornire, de alimentare, de răcire, de evacuare, alte componente, reglarea sistemelor;
      2. transmisia și componentele acesteia ce cuprind: transmisia mecanică, automată, cu variator, alte componente, reglarea sistemelor;
      3. sistemul de rulare și componentele acestuia ce cuprind: roti, axe, punți, suspensii, alte componente, reglarea componentelor;
      4. sistemul de direcție și componentele acestuia ce cuprind: cu acționare hidraulică, electrică, mecanică, alte componente, reglarea geometriei sistemului de direcție și componentelor;
      5. sistemul de frânare și componentele acesteia ce cuprind: sistem mecanic, hidraulic, pneumo-hidraulic, pneumatic, electric, cu sisteme avansate de control, reglarea sistemului și componentelor;
   2. repararea, întreținerea, reglarea echipamentului electric și/sau electronic:
      1. instalația electrică de pornire a motorului, de încărcare a bateriilor de acumulatori și componentelor acesteia, ș.a.;
      2. instalația electrică de iluminare și semnalizare și componentele acesteia (instalarea alarmei auto, GPS, închidere centralizată, instalatii audio, CD, DVD), ș.a.;
      3. sistemul de gestiune electronică a motorului și/sau a sistemelor vehiculului rutier;
   3. repararea structurii caroseriei și/sau înlocuirea șasiului și/sau caroseria ce cuprind: reparații ale caroseriei fără structură de rezistenţă, reparații ale structurii de rezistenţă a caroseriei, redresarea structurii de rezistenţă a caroseriei, înlocuire și acoperire anticorozivă, redresarea, repararea, înlocuirea și acoperirea anticorizivă a şasiului, reparația părților detaşabile ale caroseriei (bare de protecție, mânere, oglinzi, ș.a.);
   4. repararea anvelopelor ce cuprind: montare/demontare anvelope, vulcanizare, echilibrare/balansare roți, reparare anvelope, reparare jante, ș.a.;
   5. dezmembrarea vehiculelor rutiere scoase din uz și a componentelor acestora ce cuprinde: dezasamblarea vehiculului rutier şi/sau a subansamblurilor acestuia în vederea reciclării;
   6. reutilarea vehiculelor rutiere ce cuprinde:
      1. schimbarea caroseriei (benă, benă cu prelată, furgon, basculantă, platformă, cisternă, transport vehicule, tranport mărfuri periculoase, transport animale, rulote, autorulote, furgoanelor cu destinație de atelier, de transportare a poștei, mărfurilor industriale, mobilei, produselor alimentare şi altor bunuri);
      2. reamenajarea caroseriei (instalare locuri, camioane mixte, utilaj special);
      3. montarea şi/sau modificarea de componente şi/sau sisteme (semnalizare luminoasă și sonoră specială; bordurilor mobile, a troliurilor, macaralelor hidraulice folosite la operațiunile de încărcare şi descărcare);
      4. reconstrucția vehiculelor;
      5. instalarea agregarului motor de altă marcă, model, capacitate;
      6. instalarea utilajului de gaz GNC, GPL în sistemul de alimentare a vehiculului;
      7. modificarea instalației de evacuare a gazelor prin instalarea/demontarea catalizatorilor, sonde lambda şi altor componente ale acesteia;
      8. modificarea sistemului de frânare antiblocare (ABS) și componentele acesteia;
      9. instalarea/demontarea utilajului de climatizare cu funcționare integrată sau independentă specifice vehiculelor rutiere și componentele acestora;
      10. instalarea sistemului de remorcare și componentele acestuia;
      11. instalarea utilajului de refrigerare;
      12. activitate de tuning;
   7. lucrări de întreținere ce cuprind: înlocuire filtre, uleiuri, plăcuțe de frână, lichide, becuri și siguranțe, curele de transmisie, lichid refrigerent, lucrări detailing, s.a.

### Terminologie

1. În prezentul Regulament se utilizează următorii termeni şi definiţii:
   1. *activitate de întreţinere a vehiculelor rutiere* - ansamblul operaţiunilor periodice stabilite de producătorul vehiculelor şi care se referă la verificări, înlocuiri de materiale consumabile şi componente/produse care se uzează în timpul funcţionării, precum şi verificări şi reglaje care să asigure menţinerea funcţionării în parametrii recomandaţi;
   2. *activitate de reparare a vehiculelor rutiere* - activitate specifică ce presupune operaţii de înlocuire a cel puţin unei componente, piese sau ansambluri mecanice, a echipamentului/ sistemului vehiculului cu o componentă, piesă sau ansamblu mecanic de schimb;
   3. *activitate de reglare a vehiculelor rutiere* – activitate specifică ce presupune realizarea sau refacerea stării unui sistem tehnic ale cărui mărimi caracteristice s-au abătut de la anumite condiţii impuse, pe baza manualelor de reparaţii, a cataloagelor cu date tehnice funcţionale (bază de date) pentru unul sau mai multe sisteme (componente), ale unor mărci sau grup de mărci de vehicule;
   4. *activitate de reutilare/modificare constructivă* - activitate specifică care are ca rezultat schimbarea parametrilor constructivi, funcţionali sau de calitate ai vehiculului rutier şi/sau a produselor utilizate la acesta faţă de tipul omologat, inclusiv activităţile de completare *(carosare)* ale unui vehicul iniţial şi cele de tuning;
   5. *activitate de reconstrucţie* - activitate specifică de producţie industrială de vehicule rutiere în care se folosesc produse noi ori recondiţionate, pe un flux de fabricaţie, cu tehnologii şi sisteme de asigurare a calităţii certificate de organisme competente;
   6. *activitate de dezmembrare a vehiculelor rutiere scoase din uz* – activitatea specifică ce presupune demontarea vehiculului rutier şi/sau a subansamblurilor acestuia în componente, în vederea reciclării acestora. Operaţiile de demontare a componentelor trebuie să respecte prevederile documentaţiilor tehnice ale producătorilor vehiculelor, cu privire la ordinea operaţiilor şi la sculele/dispozitivele adecvate, în scopul păstrării calităţii şi funcţionalităţii acestora pentru remontare pe un alt vehicul, de aceeaşi marcă şi acelaşi tip. Sunt excluse de la comercializare componentele rezultate din dezmembrarea sistemelor ce concură la siguranţa circulaţiei, sistem direcţie şi sistem de frânare. Operatorul economic trebuie să transmită către organul abilitat numărul de identificare al fiecărui vehicul dezmembrat;
   7. *activitate de tuning -* activitate specifică de a îmbunătăți, regla sau particulariza caracteristicile funcționale sau estetice ale unui vehicul sau sistem tehnic;
   8. *instituție abilitată -* autoritatea administrativă Agenţia Naţională Transport Auto *(în continuare - Agenția)* desemnată de către organul central de specialitate în asigurarea înregistrării, controlul şi supraveghere a întreprinderilor ce desfășoară activități conexe transportului rutier;
   9. *înlocuirea de şasiuri/caroserii* - totalitatea operaţiunilor determinate de schimbarea şasiului/caroseriei cu un alt şasiu/o altă caroserie compatibil(ă);
   10. *materiale de exploatare* - substanţe necesare la utilizarea la vehicule rutiere, care se consumă sau se uzează în timpul utilizării vehiculului rutier şi care se completează sau se înlocuiesc în timpul exploatării acestuia, cuprinzând carburanţii auto, lubrifianţii auto, aditivii pentru carburanţii auto, lichidele pentru frână, lichidele de răcire, uleiurile hidraulice;
   11. *post de lucru -* suprafaţa de lucru amenajată şi marcată unde agentul economic desfăşoară activităţile pentru un vehicul, subansamblu, componentă conform prezentului Regulament şi care poate fi dotată cu echipamente, scule, dispozitive, verificatoare specifice, necesare executării operaţiilor aferente activităţii/activităţilor pentru care se solicită notificarea;
   12. *produs -* un sistem, echipament, piesă, component sau ansamblu mechanic utilizat la fabricarea unui vehicul sau pentru înlocuirea celui existent pe un vehicul *(include şi produsele montate pe un vehicul ulterior fabricării, ca accesorii)*. Poate fi:
   13. *produs de origine -* piesă utilizată la fabricarea unui vehicul şi care a echipat vehiculul la omologarea de tip a acestui vehicul;
   14. *produs de schimb -* produs destinat să fie utilizat la un vehicul pentru a înlocui o piesă montată pe acest vehicul;
   15. *recondiţionarea unei componente, piese sau ansambluri mecanice dintr-unul din sistemele sau echipamente ale vehiculului* - activitate specifică prin care se asigură redobândirea parametrilor fizici, dimensionali, funcţionali, etc., ai unei componente, piese sau ansamblului mecanic în conformitate cu documentele tehnice specifice aprobate de constructorii de vehicule şi/sau de componente, piese sau ansambluri mecanice (manuale de reparaţii, tehnologii de reparaţii şi/sau recondiţionare, etc.);
   16. *redresarea structurii de rezistență* - operație specifică de readucere la configurația iniţială, numai prin procese de deformare plastică, a structurii de rezistenţă, deformate a unei caroserii şi verificarea restabilirii dimensiunilor iniţiale, cu ajutorul echipamentelor specifice;
   17. *reutilare* - activitate specifică de autoservice care are ca rezultat schimbarea parametrilor constructivi, funcționali sau de calitate ai vehiculelor rutiere şi/sau ai produselor utilizate pentru acestea față de tipul omologat, inclusiv activitatea de completare/carosare a unui vehicul și activitatea de tuning.

### Condițiile și procedura de notificare a atelierelor care desfășoară activitațile de autoservice

1. Activităţile prevăzute la pct.2 al prezentului Regulament pot fi prestate doar de atelierele specializate cu înregistrarea prealabilă în Registrul Activităților Conexe *(în continuare - RAC)*, care îndeplinesc cumulativ condițiile menționate la art. 96 din CTR. Atelierele specializate înregistrate în modul stabilit, pot deține și presta servicii prin intermediul unui atelier mobil cu notificarea Agenției. Cu atelierul mobil se pot presta doar activități de: înlocuire anvelope și echilibrare roți, reparare anvelope; înlocuire parbrize, lunete și geamuri laterale; montare, reparare și verificare instalație de alarmă auto și închidere centralizată și componentelor acestora; reglare sisteme electronice.
2. Pentru prestarea acestui serviciu întreprinderea va deține autovehiculul utilizat ca atelier mobil. Pentru desfăşurarea activităților de înlocuire și echilibrare roți, precum și reparare anvelope, autovehiculul trebuie să fie reutilat și înmatriculat în modul stabilit ca autovehicul de destinație specială tip-SG, atelier mobil, existența jaloanelor necesare pentru delimitarea zonei în care se vor desfăşura activitățile, dotarea cu utilaj și echipament necesat desfăşurării activității conform Anexei nr.1 a prezentului Regulament.
3. În funcţie de tipurile de activităţi desfăşurate pentru care se solicită notificarea, atelierul trebuie să fie dotat și să dețină utilajul și echipamentul minim necesar pentru desfăşurarea activității de autoservice stabilit în Anexa nr.1 la prezentul Regulament.
4. La repararea, modificarea constructivă sau reconstrucţia vehiculelor rutiere, în cazul intervenţiei la sistemele care privesc siguranţa circulaţiei, protecţia mediului, eficienţa energetică, întreprinderile autorizate pot utiliza numai echipamente, componente, entităţi tehnice, piese de schimb şi materiale de exploatare omologate sau certificate, după caz, conform legislaţiei în vigoare.
5. Înregistrarea atelierului care desfășoară activitatea de autoservice se efectuează în baza notificării și înregistrării prealabile în sistemul informațional „e-Autorizație transport”, cu respectarea prevederilor art. 100 al CTR.
6. Notificarea va cuprinde:
   1. datele de identificare şi adresa atelierului;
   2. activităţile pe care le desfăşoară;
   3. numele managerului responsabil de activitatea de autoservice.
7. În cazul desfăşurării activității de autoservice prevăzute la pct.2 subpunctele 2.5. și 2.6. din prezentul Regulament, agentul economic va depune la Agenţie, pentru fiecare atelier, câte un dosar de înregistrare care va cuprinde:
   1. notificarea;
   2. copia certificatului de competenţă profesională al managerului responsabil de activitatea atelierului;
   3. declaraţia pe proprie răspundere privind îndeplinirea cerinţei de bună reputaţie;
   4. lista aparatelor şi utilajelor din dotarea atelierului;
   5. copiile buletinelor de verificare metrologică valabile a echipamentului şi mijloacelor de măsurare şi copiile certificatelor de atestare metrologică a standurilor şi utilajului de încercări;
   6. schiţa atelierului, la scara 1:100, cu amplasarea aparatelor şi utilajelor din dotarea atelierului.
8. În baza notificării, atelierul va declara pe propria răspundere întrunirea cerinţelor stabilite de CTR pentru iniţierea şi desfăşurarea activităților conexe specificate în notificare.
9. În cazul gradului sporit de risc al activității conexe solicitate sau în cazul prezentării unor informaţii incerte, care necesită a fi verificate suplimentar, Agenţia, în cel puțin 10 zile lucrătoare, poate să efectueze o vizită de control în conformitate cu Legea nr. 131/2012 privind controlul de stat, în urma căreia va elibera procesul-verbal de control în care se va constata conformarea cu cerinţele CTR sau se va prescrie înlăturarea neconformităţilor depistate.
10. Notificarea se consideră efectuată la data confirmării acesteia de către Agenție. În decursul a 15 zile lucrătoare de la notificare, Agenția va înregistra persoana care a efectuat notificarea în Registru și va comunica acesteia faptul înregistrării.
11. În cazul în care Agenţia nu a iniţiat un control în urma notificării şi/sau nu a eliberat procesul-verbal de control în decursul a 15 zile lucrătoare de la depunerea notificării, survine principiul aprobării tacite şi exemplarul de notificare pe care se confirmă recepționarea notificării substituie procesul-verbal de control sau extrasul din Registru, până la data la care Agenția va elibera în modul corespunzător, procesul-verbal de control sau extrasul din registru. După iniţierea activității, agenții economici înregistraţi sunt obligați să informeze Agenţia despre orice modificare a datelor cuprinse în notificare sau în documentele anexate la notificare, în decursul a cel mult 15 zile de la data survenirii schimbărilor.
12. Înregistrarea poate fi suspendată sau retrasă de către Agenție în condițiile prevăzute la art.102-103 din CTR sau la cererea atelierului prin notificarea Agenției.
13. Dacă la sfârşitul perioadei suspendării înregistrării organul abilitat va confirma *(după caz, în urma efectuării unei verificări la unităţi)* că neconformităţile au fost eliminate, suspendarea înregistrării încetează. În caz contrar, se va proceda la anularea înregistrării de către organul abilitat.
14. Notificarea unor date eronate sau incomplete atrage nulitatea întregii notificării și respectiv, ilegalitatea activității în domeniul serviciilor conexe transporturilor rutiere.
15. Nivelul minim de pregătire pentru managerul responsabil de activitatea atelierului de autoservice, este prevăzut în art. 97 - 99 din CTR. Modelul certificatului de competență profesională a managerului responsabil de activitatea atelierului de autoservice, este prezentat în Anexa nr. 2 la prezentul Regulament.
16. În desfășurarea activității atelierul trebuie asigure un sistemul de control intern al activităţii care include, după caz, următoarele elemente:
    1. organizare şi resurse;
    2. analiza comenzilor;
    3. controlul documentaţiei;
    4. controlul produselor aprovizionate;
    5. identificarea activităţilor efectuate;
    6. inspecţia calităţii;
    7. controlul echipamentelor de verificare, diagnosticare şi inspecţie;
    8. controlul proceselor;
    9. manipularea şi depozitarea;
    10. înregistrări.

### Asigurarea protecției beneficiarului

1. Atelierele care efectuează activitățile prevăzute la pct.2 din prezentul Regulament, sunt obligate în conformitate cu prevederile art. 105 la CTR, să elibereze la cererea beneficiarului, certificate de garanție pentru lucrările executate, care să prevadă și perioada de garanție pentru componentele noi ori recondiționate, conform legislației în vigoare. Informațiile recomandate care se conțin în certificatul de garanție sunt prevăzute în Anexa nr. 3 la prezentul Regulament.
2. În cazul prezentării de către consumator a cărții de service, atelierul o va completa obligatoriu, incluzând toate operațiunile tehnologice efectuate.
3. Atelierele sunt obligate, să afișeze la loc vizibil drepturile și obligațiunile consumatorului și extrasul din RAC, în scopul informării consumatorului cu privire la notificarea lui.
4. Atelierul trebuie să dispună de Registrul de reclamații, care este prezentat la cererea beneficiarului.
5. În cazul sistării temporare a activităților atelierului pentru efectuarea procedurilor sanitare, reparațiilor și de altă natură, atelierul trebuie să informeze beneficiarii și Agenția, cu privire la data suspendării lucrărilor și timpul în care atelierul nu își va desfășura activitățile de activitate.

### Cerințele pentru prestarea serviciilor de autoservice

### 

1. Atelierul trebuie să identifice şi să asigure resursele adecvate, respectiv facilităţi, echipamente de lucru, de verificare, diagnosticare şi inspecţie, personal instruit şi calificat pentru activităţile de execuţie şi verificare, precum şi tehnicile şi metodele de lucru aferente.
2. Înaintea acceptării unei comenzi, atelierele trebuie să se asigure de următoarele:
   1. activităţile solicitate de beneficiar sunt definite, documentate *(după caz, în scris)* şi convenite cu beneficiarulul;
   2. să fie capabil de a realiza condiţiile comenzii.
3. După caz, operaţiunile necesare de executat vor fi stabilite în urma diagnosticării stării tehnice a vehiculului.
4. Comenzile trebuie să specifice: activităţile şi operaţiunile executate, termene de execuţie, costuri *(produse/piese de schimb, manoperă, materiale)*, personalul executant şi de control, garanţiile prevăzute de reglementările în vigoare etc.
5. Documentaţia pe suport de hârtie sau în format electronic, după caz trebuie, să cuprindă:
   1. documentaţia tehnică aferentă vehiculelor pentru care se efectuează una dintre activităţile prin care se pot influenţa parametrii constructivi, funcţionali şi de calitate *(desene, manuale de reparaţii, cataloage de piese de schimb, documentaţia producătorului, etc.)*;
   2. documentaţia tehnică de execuţie a lucrărilor (planuri de operaţii, etc);
   3. documente externe *(standarde, reglementări şi norme tehnice în transporturile rutiere etc.)*;
   4. proceduri sau metode adecvate de verificare şi diagnosticare;
   5. instrucţiuni de lucru.
6. Atelierul este obligată să presteze serviciul în conformitate cu termenul prevăzut în contract (comanda).
7. Beneficiarul are dreptul, la alegerea sa, de a încredința stației de autoservice, executarea anumitor tipuri de lucrări de mentenanță și reparații.
8. Beneficiarul are dreptul în orice moment să verifice progresul și calitatea îndeplinirii lucrărilor, fără a perturba activitățile ateleierului, cu respectarea condiției de programare prealabilă a vizitei și doar în prezența unnui reprezentatn al atelierului.
9. Un autovehicul este eliberat beneficiarului după plata integrală a serviciilor prestate sau de comun acord suplimentar de amânare a plății, între beneficiar și atelier.
10. Procedura de plată pentru serviciul prestat, este determinată de acordul dintre beneficiar și atelier. Beneficiarul trebuie să plătească integral serviciul prestat de către prestator după acceptarea acestuia de către beneficiar. Cu acordul beneficiarului, serviciul poate fi achitat de acesta la încheierea lucrărilor integral sau prin acordarea unui avans.
11. Atelierul care desfăşoară o activitate prin care se pot influenţa parametrii constructivi, funcţionali şi de calitate ai vehiculelor rutiere trebuie să definească responsabilitatea personalului care conduce/ efectuează/ verifică aceste activităţi.
12. Atelierul trebuie să efectueze un control adecvat al documentaţiei referitoare la lucrările pentru care solicită notificarea, pentru a asigura conformitatea lucrărilor efectuate cu condiţiile specificate. Controlul documentaţiei trebuie să asigure că:
    1. se utilizează numai ediţiile în vigoare ale documentelor;
    2. documentele sunt disponibile la locurile unde sunt necesare;
    3. modificările documentelor sunt efectuate numai de personal autorizat.
13. Atelierul se va asigura că produsele de schimb şi materialele de exploatare aprovizionate şi/sau utilizate:
    1. sunt însoţite de un document care să ateste garanţia acordată, emisă în conformitate cu legislaţia aplicabilă în vigoare (pentru toate produsele de schimb şi materialele de exploatare);
    2. sunt însoţite de o declaraţie de conformitate emisă de producător (pentru produsele de schimb şi materialele de exploatare noi) sau de atelierul (pentru produsele de schimb recondiţionate).
14. În cazul în care atelierul dispune de produse recondiţionate, reparate sau folosite reutilizabile ce ar putea fi utilizate în activitatea desfăşurată, acesta va aduce la cunoştinţa beneficiarului această posibilitate, iar utilizarea acestor produse va fi condiţionată de existenţa unui accept scris al beneficiarului în acest sens. Nu pot fi utilizate în acest scop produsele folosite care fac parte din sistemul de direcţie sau din sistemul de frânare.
15. Atelierul trebuie să asigure identificarea clară a activităţilor şi operaţiunilor desfăşurate pe tot parcursul derulării proceselor.
16. Trebuie menţinute înregistrări care să ateste calitatea operaţiilor executate.

Înregistrările trebuie să indice identitatea personalului implicat în diferitele faze ale procesului.

1. Înregistrările referitoare la activităţile şi operaţiunile executate, trebuie să fie identificabile faţă de sistemul vehiculului, componenta sau vehiculul la care s-a intervenit.
2. Atelierul trebuie să se asigure că procesele se desfăşoară în condiţii controlate. Condiţiile controlate trebuie să includă:
   1. instrucţiuni de lucru documentate, care definesc modul de reparare, întreţinere, reglare, recondiţionare, de montare şi de verificare precum şi echipamentele necesare;
   2. planificarea şi realizarea mentenanţei echipamentelor, pentru a asigura calitatea permanentă a lucrărilor efectuate;
   3. calificarea corespunzătoare a personalului.
3. Atelierul trebuie să menţină înregistrări care fac dovada că produsul la care s-au efectuat lucrările de la activitatea de reparare, întreţinere, reglare, montare a fost admis la inspecţiile şi verificările finale efectuate în conformitate cu reglementările în vigoare şi cu prevederile constructorului vehiculului şi/sau ale producătorului de componente, ansambluri, sisteme constructive, echipamente ale vehiculelor.
4. Toate echipamentele utilizate pentru inspecţii trebuie verificate, etalonate şi ajustate la intervale prestabilite sau înainte de utilizare, în raport cu echipamente care au trasabilitate la etaloane recunoscute.
5. Atelierul trebuie să menţină înregistrările referitoare la verificarea metrologică echipamentelor de inspecţie şi verificare.
6. În absența utilajelor necesare în dotarea sa, atelierul poate recurge la închirierea utilajelor pentru drsfășurarea lucrărilor de întreținere, reparație și reglare.
7. Atelierul trebuie să aplice metode adecvate pentru manipularea şi depozitarea componentelor, materialelor, precum şi a vehiculelor la care a efectuat lucrări de reparare, întreţinere, reglare, montare pentru a asigura conformitatea cu condiţiile specificate şi pentru a preveni deteriorarea acestora.

Anexa nr. 1 la Regulamentul cu privire la desfăşurarea activităţii de autoservice

**Dotarea minimă a atelierelor necesară pentru desfășurarea**

**activității de autoservice**

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| Nr. crt. | **Activități**  **Dotare** | Repararea, întreținerea şi/sau reglarea ansamblurilor mecanice | | | | | Repararea, întreținerea, reglarea echipamentului electric şi/sau electronic | | | Repararea structurii caroseriei şi/sau înlocuirea de șasiuri şi/sau caroserii | Repararea anvelopelor | Dezmembrarea vehiculelor rutiere scoase din uz şi a componentelor acestora | Reutilarea vehiculelor rutiere | Lucrări de întreținere |
| Motorul şi instalațiile anexe | Transmisia şi componentele acesteia | Sistemul de rulare şi componentele acestuia | Sistemul de direcție şi componentele acestuia | Sistemul de frânare şi componentele acestuia | Instalația electrică de pornire a motorului, încărcare a bateriilor de acumulatori şi componentele acesteia | Instalația electrică de iluminare şi semnalizare şi componentele acesteia | Sistemul de gestiune electronică a motorului şi/sau a sistemelor vehiculului rutier |
| 0 | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 |
| 1 | Canal de vizitare şi/sau elevatoare Mijloace de ridicat şi transportat1 | **X** | **X** | **X** | **X** | **X** |  |  |  | **X** | **X** | **X** | **X** | **X** |
| 2 | Mașină de echilibrat roți |  |  | **X** |  |  |  |  |  |  | **X** |  |  |  |
| 3 | Mașină de dejantat anvelope |  |  | **X** |  |  |  |  |  |  | **X** |  |  |  |
| 4 | Presă pentru vulcanizare2 |  |  |  |  |  |  |  |  |  | **X** |  |  |  |
| 5 | Șubler cu tijă pentru măsurarea adâncimii profilului anvelopelor3 |  |  | **X** |  | **X** |  |  |  |  | **X** |  |  |  |
| 6 | Testere de diagnoză specifice4,5 | **X** | **X** | **X** |  | **X** | **X** | **X** | **X** | **X** |  |  | **X** | **X** |
| 7 | Multimetru |  |  |  |  |  | **X** | **X** | **X** |  |  |  | **X** |  |
| 8 | Compresor de aer | **X** | **X** | **X** | **X** | **X** |  |  |  | **X** | **X** | **X** | **X** | **X** |
| 9 | Redresor pentru pornire şi pentru încărcarea bateriilor |  |  |  |  |  | **X** | **X** | **X** | **X** |  |  |  |  |
| 10 | Manometru pentru controlul presiunii din pneuri |  |  | **X** | **X** | **X** |  |  |  |  | **X** |  |  |  |
| 11 | Densimetru | **X** |  |  |  |  | **X** | **X** | **X** |  |  |  |  |  |
| 12 | Compresmetru | **X** |  |  |  |  |  |  |  |  |  |  |  |  |
| 13 | Cheie (chei) dinamometrică(e) | **X** | **X** | **X** | **X** | **X** | **X** | **X** | **X** | **X** | **X** |  | **X** | **X** |
| 14 | Echipament pentru verificarea şi reglarea geometriei sistemului de direcție6 |  |  |  | **X** |  |  |  |  | **X** |  |  | **X7** |  |
| 15 | Trusă de scule auto | **X** | **X** | **X** | **X** | **X** | **X** | **X** | **X** | **X** | **X** | **X** | **X** | **X** |
| 16 | Stand pentru redresarea caroseriei |  |  |  |  |  |  |  |  | **X** |  |  |  |  |
| 17 | Aparat de sudură în mediu protector şi/sau aparat de sudură în puncte |  |  |  |  |  |  |  |  | **X** |  |  | **X** |  |
| 18 | Aparat de tăiat (autogen sau electro-mecanic) |  |  |  |  |  |  |  |  | **X** |  | **X** | **X** |  |
| 19 | Recuperator de fluide | **X** | **X** |  |  |  |  |  |  |  |  | **X** | **X** | **X** |
| 20 | Echipamente pentru verificare/ diagnosticare de componente | **X** |  |  |  |  |  |  |  |  |  |  | **X** |  |
| 21 | SDV-uri specifice pentru sisteme şi/sau componente | **X** | **X** | **X** | **X** | **X** | **X** | **X** | **X** | **X** | **X** | **X** | **X** | **X** |
| 22 | Instalație pentru evacuarea forțată a gazelor arse | **X** |  |  |  | **X** |  |  |  |  |  |  | **X** |  |
| 23 | Trusă de electrician auto |  |  |  |  |  | **X** | **X** | **X** |  |  | **X** | **X** | **X8** |
| 24 | Mașini şi utilaje specifice |  |  |  |  |  |  |  |  | **X** |  |  | **X** |  |
| 25 | Trusă de scule de tinichigerie |  |  |  |  |  |  |  |  | **X** |  | **X** | **X** |  |

**Note:**

1 În funcție de activitatea efectuată.

2 Pentru autorizarea activității de reparare a anvelopelor.

3 Echipamente specifice care se vor utiliza la inspecția finală a calității reparațiilor și care trebuie să aibă caracteristicile constructive necesare şi să fie verificate metrologic.

4 Numai pentru motoare cu injecție şi gestiune electronică.

5 Numai pentru sistemele electronice şi componentele acestora.

6 Atelierele care nu au în dotare echipament de verificare a geometriei sistemului de direcție vor prezenta înregistrări *(registru de evidență a inspecțiilor finale, finale, listing printat de echipament)* ale inspecțiilor finale efectuate la un atelier specializat pentru activitatea de reglare sau verificare a sistemului de direcție sau la o stație de inspecție tehnică periodică.

7 Dacă activitățile de reutilare implică modificări care pot influența sistemul de direcție sau structura și geometria caroseriei.


8 Numai pentru activități de întreținere a componentelor ce fac parte din sistemul electric.

Anexa nr. 2 la Regulamentului cu privire la desfăşurarea activităţii de autoservice

**Modelul de Certificat de competență profesională**

**a managerului responsabil de activitatea atelierului de autoservice.**

1. Forma și conținutul modelului de “Certificat de competență profesională, **-** față:
2. Forma și conținutul modelului de “Certificat de competență profesională (1)” **-**

verso:

Cerințele privind modelul certificatului competență profesională:

1. Caracteristicile fizice ale certificatului sunt: culoare Pantone bej, format din A4 hârtie celuloză de 100 g/m² sau mai mult.
2. Toate înscrisurile se imprimă cu culoare neagră.
3. Elemente de siguranță pentru certificatul de competență profesională: hologramă, dublă numerotare: număr de serie și număr de înregistrare, fibre special în hârtie care devin vizibile prin expunere la lumina ultraviolet.

Anexa nr. 3 la Regulamentului cu privire la desfăşurarea activităţii de autoservice

**Informațiile recomandate care trebuie să le conțină un certificat de garanție.**

CERTIFICAT DE GARANTIE

* 1. Cadrul general privind garanția.
  2. Datele privind beneficiarul și atelierului specializat.
  3. Ternele de garanție (pentru produse și manoperă).
  4. Drepturile consumatorului.
  5. Modalitățile de asigurare a garanției.
  6. Situații care exonerează de răspunderea privind garanția sau care conduc la ieșirea din garanție a produsului.
  7. Excepții de la garanție.
  8. Descrierea operațiunii care face obiectul garanției.
  9. Fișa de reparație/înlocuire în perioada de garanție.

|  |  |  |  |  |  |  |
| --- | --- | --- | --- | --- | --- | --- |
| Nr. | Data intrării | Descrierea  neconformității  /defectului/vici ului ascuns | Reparația/ înlocuirea efectuată | Prelungirea garanției cu | Semnătura și ștampila atelierului specializat care a efectuat  operațiunea în garanție | Semnătura consumato- rului privind repararea sau înlocuirea produsului |
|  |  |  |  |  |  |  |
|  |  |  |  |  |  |  |

* 1. Numele și funcția persoanei care a îndeplinit certificatul de garanție.
  2. Semnătura/ștampila persoanei responsabile din cadrul atelierului specializat.
  3. Semnătura beneficiarului.